Leon van Nierop se resensie: Top Gun: MaverickTop Gun: Maverick **** Met Tom Cruise en Jennifer Connelly Regisseur: Joseph Kosinki En daar vlieg die manne weer die uitspansel vol! Almal wat nou nog nie aarde toe gekom het na die oorweldigende 1986-Top Gun nie, kan weer aanmeld vir hul volgende adrenalien-inspuiting. Hierdie buitensporig-vermaaklike rolprent vol tuimeltoertjies, sweterige lywe, sexy meisies, gevaarlike vegvliegtuie, kwaai bevelvoerders en wye oop ruimtes is in die kol. Jy sal jou hieraan vergaap veral in Imax-teaters. Onthou net, al kos ŉ kaartjie meer geld, moet dit in Imax gesien word, want jy is regtig in ŉ vliegtuig. (Daar is beklemtoon dat hier min spesiale effekte gebruik word indien enige. Alles wat jy sien is die ware Jakob!) Tom Cruise speel weer die rol van Maverick (Pete Mitchell), maar met meer gesag en ŉ harder baard as tevore. Ook met meer insig en minder seuntjie-glimlaggies. Maar die dood van ŉ makker, en dié se seun wat steeds ŉ wraakgevoel koester, kniehalter byna hul sending. Hulle moet ŉ gevaarlike aanleg in ŉ doodsvallei vernietig, maar of hul vliegtuie die tog gaan maak, laat staan nog die vegters waaronder dapper vroue, word bevraagteken. Jy val, jy rol, jy gil, jy vergaap jou, jy bewonder, en jy geniet die touch rugby wat op die strand gespeel word… dalk om die verkeerde redes. Maar manne is nog manne en die avonture meer onmoontlik en lewensgevaarlik as tevore. Gaan kyk en gly-val deur die ruimte in vegvliegtuie wat jou met klank en beeld oorweldig. Sterk aanbeveel! Die fliek is by Ster-Kinekor en NuMetro te sien. Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite.